Ξεχάστε τα anti-drone drones και τα… δίχτυα τους. Σύντομα, ένα από τα πιο μεγαλοπρεπή και συναρπαστικά αρπακτικά της φύσης θα διαδραματίσει σημαντικό ρόλο στην “αναχαίτιση” των επικίνδυνων drones.

Στο πλαίσιο νέων δοκιμών, η αστυνομία στην Ολλανδία, ξεκίνησε να εκπαιδεύει αετούς, με στόχο να ρίχνουν στο έδαφος ή να αιχμαλωτίζουν ενοχλητικά και επικίνδυνα drones σε περίπτωση έκτακτης ανάγκης, την ώρα που άλλες συσκευές (όπως anti-drones με δίκτυα) θα μπορούσαν να θέσουν σε κίνδυνο ανθρώπους που ενδεχομένως θα βρίσκονταν από κάτω.

Σε συνεργασία με την εταιρεία εκπαίδευσης Guard From Above, η Ολλανδική αστυνομία έμαθε σε έναν αετό πώς να αναγνωρίζει drones της DJI. Όπως μπορείτε να δείτε και στο video, μόλις το drone βρεθεί εντός οπτικού πεδίου, ο αετός πετάει προς το μηχανικό θήραμα του, το αρπάζει με τα νύχια του και το οδηγεί σε ασφαλές μέρος. Οι αρχές, πειραματίζονται και με δίχτυα ασφαλείας, ωστόσο ένας εκπαιδευμένος ιπτάμενος θηρευτής με τα χαρακτηριστικά του αετού, προσφέρει μεγαλύτερο έλεγχο στο που θα καταλήξει στην Γη το ιπτάμενο drone.

Αν και ο αετός είναι ένας δεινός θηρευτής, με μεγάλο ράμφος και τεράστια γαμψά νύχια, θα μπορούσε να κινδυνεύσει από τα ενισχυμένα πτερύγια των σύγχρονων drones, και για αυτό οι αρχές θέλουν να βρουν τρόπους να προστατεύσουν τους αετούς από τα μηχανικά θηράματα τους καθώς θα συνεχίζουν τις δοκιμές τους επόμενους μήνες.

Site: Engadget